Document ID: 32013R1350

EUROPA-PARLAMENTETS OG RÅDETS FORORDNING (EU) Nr. 1350/2013
af 11. december 2013
om ændring af visse lovgivningsmæssige retsakter inden for landbrugs- og fiskeristatistik
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 338, stk. 1,
under henvisning til forslag fra Europa-Kommissionen,
efter fremsendelse af udkast til lovgivningsmæssig retsakt til de nationale parlamenter,
efter den almindelige lovgivningsprocedure (1), og
ud fra følgende betragtning(er):
(1)
En række lovgivningsmæssige retsakter inden for landbrugs- og fiskeristatistik (»de lovgivningsmæssige retsakter«) tillægger Kommissionen beføjelser til at gennemføre nogle af disse lovgivningsmæssige retsakters bestemmelser. Som følge af Lissabontraktatens ikrafttræden bør disse gennemførelsesbeføjelser bringes i overensstemmelse med traktaten om Den Europæiske Unions funktionsmåde (TEUF).
(2)
Kommissionen har forpligtet sig til at gennemgå gældende lovgivningsmæssige retsakter, der indeholder henvisninger til forskriftsproceduren med kontrol, i lyset af de kriterier, der er fastlagt i artikel 290 i TEUF.
(3)
For at udbygge eller ændre visse ikke-væsentlige bestemmelser i de lovgivningsmæssige retsakter, navnlig for at tage hensyn til den økonomiske, samfundsmæssige og tekniske udvikling, bør Kommissionen tillægges beføjelse til at vedtage delegerede retsakter i overensstemmelse med artikel 290 i TEUF.
(4)
Hvad angår Rådets direktiv 96/16/EF (2) bør beføjelsen til at vedtage retsakter for at tage hensyn til de indhøstede erfaringer og den økonomiske og tekniske udvikling delegeres til Kommissionen i overensstemmelse med artikel 290 i TEUF, for så vidt angår fortegnelsen over de mejeriprodukter, der er omfattet af undersøgelserne, og de ensartede definitioner, der skal anvendes ved indberetning af resultaterne for de forskellige produkter.
(5)
Hvad angår Europa-Parlamentets og Rådets forordning (EF) nr. 138/2004 (3) bør beføjelsen til at vedtage retsakter for at tage hensyn til den økonomiske og tekniske udvikling delegeres til Kommissionen i overensstemmelse med artikel 290 i TEUF, for så vidt angår ændringer af bilag I og II til nævnte forordning.
(6)
Hvad angår Europa-Parlamentets og Rådets forordning (EF) nr. 1921/2006 (4), bør beføjelsen til at vedtage retsakter for at tage hensyn til den tekniske udvikling delegeres til Kommissionen i overensstemmelse med artikel 290 i TEUF, for så vidt angår tekniske ændringer af bilagene til nævnte forordning.
(7)
Hvad angår Europa-Parlamentets og Rådets forordning (EF) nr. 762/2008 (5) bør beføjelsen til at vedtage retsakter for at tage hensyn til den økonomiske og tekniske udvikling delegeres til Kommissionen i overensstemmelse med artikel 290 i TEUF, for så vidt angår ændringer af bilagene til nævnte forordning.
(8)
Hvad angår Europa-Parlamentets og Rådets forordning (EF) nr. 1165/2008 (6) bør beføjelsen til at vedtage retsakter for at tage hensyn til den økonomiske og tekniske udvikling delegeres til Kommissionen i overensstemmelse med artikel 290 i TEUF, for så vidt angår ændringer af bilag I, II, IV og V til nævnte forordning.
(9)
Hvad angår Europa-Parlamentets og Rådets forordning (EF) nr. 216/2009 (7) bør beføjelsen til at vedtage retsakter for at tage hensyn til den tekniske udvikling og internationale krav delegeres til Kommissionen i overensstemmelse med artikel 290 i TEUF, for så vidt angår ændringer af bilag I, II, III og IV til nævnte forordning, hvad angår listerne over fiskeristatistiske områder eller underområder heraf samt fiskearter.
(10)
Hvad angår Europa-Parlamentets og Rådets forordning (EF) nr. 217/2009 (8) bør beføjelsen til at vedtage retsakter for at tage hensyn til den tekniske udvikling og internationale krav delegeres til Kommissionen i overensstemmelse med artikel 290 i TEUF, for så vidt angår ændringer af bilag I, II, III og IV til nævnte forordning, hvad angår listerne over fiskearter og fiskeristatistiske områder og beskrivelserne af disse områder samt målene på, koderne for og definitionerne af fiskeriaktivitet, fiskeredskaber, fartøjsstørrelse og fiskerimetoder.
(11)
Hvad angår Europa-Parlamentets og Rådets forordning (EF) nr. 218/2009 (9) bør beføjelsen til at vedtage retsakter for at tage hensyn til den tekniske udvikling og internationale krav delegeres til Kommissionen i overensstemmelse med artikel 290 i TEUF, for så vidt angår ændringer bilag I, II og III til nævnte forordning, hvad angår listerne over fiskearter og fiskeristatistiske områder, beskrivelserne af disse områder og den tilladte anførelse af oplysninger under en samlepost.
(12)
Hvad angår Europa-Parlamentets og Rådets forordning (EF) nr. 543/2009 (10) bør beføjelsen til at vedtage retsakter for at tage hensyn til den økonomiske og tekniske udvikling delegeres til Kommissionen i overensstemmelse med artikel 290 i TEUF, for så vidt angår ændringer af indberetningsskemaerne i bilaget til nævnte forordning.
(13)
Ved vedtagelsen af delegerede retsakter er det navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau. Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet. Kommissionen bør også sikre, at de delegerede retsakter, der er fastsat i de lovgivningsmæssige retsakter, ikke pålægger medlemsstaterne og respondenterne en væsentlig yderligere byrde.
(14)
For at sikre ensartede betingelser for gennemførelsen af de lovgivningsmæssige retsakter bør Kommissionen tillægges gennemførelsesbeføjelser. Disse beføjelser bør udøves i overensstemmelse med artikel Europa-Parlamentets og Rådets forordning (EU) nr. 182/2011 (11).
(15)
Den Stående Landbrugsstatistiske Komité, der er nedsat ved Rådets afgørelse 72/279/EØF (12), rådgiver Kommissionen og bistår den med udøvelsen af dennes gennemførelsesbeføjelser i henhold til de lovgivningsmæssige retsakter. Efter strategien for en ny struktur for det europæiske statistiske system, der har til formål at forbedre koordineringen og partnerskabet i en klar pyramidestruktur inden for det europæiske statistiske system, bør Udvalget for det Europæiske Statistiske System, der er nedsat ved Europa-Parlamentets og Rådets forordning (EF) nr. 223/2009 (13), have en rådgivende rolle og bør bistå Kommissionen med udøvelsen af dennes gennemførelsesbeføjelser. Med henblik herpå bør de lovgivningsmæssige retsakter ændres, således at henvisningen til Den Stående Landbrugsstatistiske Komité erstattes af en henvisning til Udvalget for det Europæiske Statistiske System. Kommissionen bør fortsat rådføre sig med eksperter inden for landbrugs- og fiskeristatistik, inden den indbringer et spørgsmål for Udvalget for det Europæiske Statistiske System.
(16)
Målene for denne forordning er at bringe den eksisterende tillæggelse af beføjelser til Kommissionen i de lovgivningsmæssige retsakter i overensstemmelse med artikel 290 og 291 i TEUF og med den nye retlige ramme i forbindelse med ikrafttrædelsen af forordning (EU) nr. 182/2011 og om fornødent revidere omfanget af disse beføjelser. Disse mål kan ikke i tilstrækkelig grad opfyldes af medlemsstaterne, men kan bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet jf. nævnte artikel 5 går denne forordning ikke videre, end hvad der er nødvendigt for at nå disse mål.
(17)
Af hensyn til retssikkerheden bør denne forordning ikke berøre procedurerne for vedtagelse af foranstaltninger, der er fastsat i de lovgivningsmæssige retsakter, og som er blevet indledt, men ikke afsluttet, før denne forordnings ikrafttræden.
(18)
Eftersom ændringerne til direktiv 96/16/EF er af teknisk art og kun vedrører udvalgsproceduren, er der intet krav om at medlemsstaterne skal gennemføre disse ændringer -
VEDTAGET DENNE FORORDNING:
Artikel 1
De lovgivningsmæssige retsakter, der er anført i bilaget, ændres i overensstemmelse med nævnte bilag.
Artikel 2
Denne forordning berører ikke de procedurer for vedtagelse af foranstaltninger, der er fastsat i de lovgivningsmæssige retsakter, der er anført i bilaget, og som er blevet indledt, men ikke afsluttet, senest den 10. januar 2014.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Strasbourg, den 11. december 2013.

Labels: 10
15
6